Document ID: 32008D0940

KOMISIJAS LĒMUMS
(2008. gada 21. oktobris),
ar ko nosaka ziņojumu standarta prasības attiecībā uz atsevišķu dzīvnieku slimību un zoonožu izskaušanas, kontroles un uzraudzības valsts programmām, ko līdzfinansē Kopiena
(izziņots ar dokumenta numuru K(2008) 6032)
(Dokuments attiecas uz EEZ)
(2008/940/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 24. panta 10. punktu,
tā kā:
(1)
Lēmumā 90/424/EEK noteiktas procedūras, kas reglamentē Kopienas finansiālo ieguldījumu dzīvnieku slimību un zoonožu izskaušanas, kontroles un uzraudzības programmās.
(2)
Saskaņā ar Lēmuma 90/424/EEK 24. panta 1. punktu Kopienas finansiālo pasākumu ievieš, lai kompensētu izdevumus, kas dalībvalstīm radušies, finansējot minētā lēmuma pielikumā uzskaitīto dzīvnieku slimību un zoonožu izskaušanas, kontroles un uzraudzības valsts programmas.
(3)
Pēc tam, kad tika pieņemts Komisijas 2008. gada 25. aprīļa Lēmums 2008/341/EK, ar ko nosaka, kādiem Kopienas kritērijiem atbilst valsts programmas par atsevišķu dzīvnieku slimību un zoonožu apkarošanu, kontroli un uzraudzību (2), un lai turpinātu uzlabot programmu iesniegšanas, apstiprināšanas un īstenošanas panākumu novērtēšanas procesu, ar Komisijas 2008. gada 25. aprīļa Lēmumu 2008/425/EK, ar ko nosaka standarta prasības attiecībā uz tām valsts programmām konkrētu dzīvnieku slimību un zoonožu izskaušanai, kontrolēšanai un uzraudzībai, ko dalībvalstis iesniedz, lai saņemtu Kopienas finansējumu (3), šīs standarta prasības tika atjauninātas, lai tās atbilstu minētajiem kritērijiem.
(4)
Lēmuma 2008/341/EK pielikuma 7. punkta e) apakšpunktā paredzēts, ka izskaušanas programmās, ko dalībvalstis iesniedz Komisijai, lai saņemtu līdzfinansējumu, iekļauj noteikumus par atbilstīgu kompensāciju tiem lauksaimniekiem, kuriem piederošos dzīvniekus saistībā ar programmu nokauj vai izkauj un, attiecīgā gadījumā, produktus iznīcina.
(5)
Ir jāparedz, ka tad, ja šādu noteikumu nav, kompensācija jāsamaksā 90 dienu laikā, lai netiktu samazināts Kopienas finansiālais atbalsts.
(6)
Lēmumā 90/424/EEK paredzēts, ka dalībvalstīm par katru apstiprināto programmu jāiesniedz starpposma tehniskie un finanšu ziņojumi un katru gadu vēlākais līdz 30. aprīlim - ikgadējs sīki izstrādāts tehniskais ziņojums, iekļaujot sasniegto rezultātu novērtējumu un sīki izstrādātu iepriekšējā gada izdevumu pārskatu.
(7)
Lai novērtētu izskaušanas un kontroles programmu īstenošanas panākumus, ir izveidota novērtēšanas sistēma. Novērtēšanas sistēma ietver ziņošanas sistēmu, lai nodrošinātu epidemioloģiskos datus no programmām, pamatojoties uz Komisijas 2002. gada 22. augusta Lēmumu 2002/677/EK, ar ko nosaka ziņojumu standarta prasības attiecībā uz Kopienas līdzfinansētajām dzīvnieku slimību izskaušanas un ierobežošanas programmām un atceļ Lēmumu 2000/322/EK (4).
(8)
Ņemot vērā to, ka pieņemts Lēmums 2008/425/EK, ir vēlams saskaņot ziņošanas sistēmu, un Lēmums 2002/677/EK ir jāatceļ un jāaizstāj ar šo lēmumu.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis saskaņā ar šo lēmumu iesniedz starpposma un nobeiguma ziņojumus par izskaušanas, kontroles un uzraudzības programmām, kas pieņemtas saskaņā ar Lēmuma 90/424/EEK 24. pantu.
2. pants
Šajā lēmumā izmanto šādas definīcijas:
a)
“starpposma ziņojumi” ir starpposma tehniskie un finanšu ziņojumi, kuros novērtē īstenojamās programmas un kurus iesniedz Komisijai, kā paredzēts Lēmuma 90/424/EEK 24. panta 7. punkta a) apakšpunktā;
b)
“nobeiguma ziņojumi” ir sīki izstrādāti tehniskie un finanšu ziņojumi, kuri Komisijai par pilnu programmu īstenošanas gadu jāiesniedz katru gadu vēlākais līdz 30. aprīlim, kā paredzēts Lēmuma 90/424/EEK 24. panta 7. punkta b) apakšpunktā;
c)
“maksājuma pieteikumi” ir maksājuma pieteikumi attiecībā uz dalībvalsts izdevumiem, un tos iesniedz Komisijai, kā paredzēts Lēmuma 90/424/EEK 24. panta 8. punktā.
3. pants
1. Komisijai katru gadu vēlākais līdz 31. jūlijam iesniedz starpposma ziņojumu par īstenojamām programmām, kurām saskaņā ar Lēmuma 90/424/EEK 24. panta 5. punktu ir apstiprināts Kopienas līdzfinansējums.
2. Starpposma ziņojumos ietver:
a)
attiecībā uz govju tuberkulozi, govju brucelozi, aitu un kazu brucelozi (B. melitensis), govju enzootisko leikozi (EBL), Aujeski slimību, infekciozo katarālo drudzi endēmiskās vai paaugstināta riska zonās, Āfrikas cūku mēri, cūku vezikulāro slimību, klasisko cūku mēri, Sibīrijas lopu mēri, govju infekciozo pleiropneimoniju, ehinokokozi, trihinelozi, verotoksigēno E. coli - visu attiecīgo informāciju, ietverot vismaz attiecīgi I, II, III, IV un VII pielikumā norādīto informāciju;
b)
attiecībā uz trakumsērgu - visu attiecīgo informāciju, ietverot vismaz attiecīgi I un VII pielikumā norādīto informāciju;
c)
attiecībā uz salmonelozi (zoonozi izraisošo salmonellu) - visu attiecīgo informāciju, ietverot vismaz attiecīgi I, V.A un VII pielikumā norādīto informāciju;
d)
attiecībā uz transmisīvo sūkļveida encefalopātiju (TSE) - visu attiecīgo informāciju, ietverot vismaz attiecīgi VIII pielikumā norādīto informāciju;
e)
attiecībā uz mājputnu un savvaļas putnu gripu - visu attiecīgo informāciju, ietverot vismaz attiecīgi IX pielikumā norādīto informāciju;
f)
attiecībā uz tādām akvakultūras dzīvnieku slimībām kā infekciozā hematopoētiskā nekroze (IHN), lašu infekciozā anēmija (ISA), vīrusu hemorāģiskā septicēmija (VHS), koiju herpesvīrusa infekcija (KHV), bonamioze (Bonamia ostreae), martelioze (Marteilia refringens), balto plankumu slimība vēžveidīgajiem - visu attiecīgo informāciju, ietverot vismaz attiecīgi X pielikumā norādīto informāciju.
4. pants
1. Nobeiguma ziņojumos ietver:
a)
attiecībā uz govju tuberkulozi, govju brucelozi, aitu un kazu brucelozi (B. melitensis), govju enzootisko leikozi (EBL), Aujeski slimību, infekciozo katarālo drudzi endēmiskās vai paaugstināta riska zonās, Āfrikas cūku mēri, cūku vezikulāro slimību, klasisko cūku mēri, Sibīrijas lopu mēri, govju infekciozo pleiropneimoniju, ehinokokozi, trihinelozi, verotoksigēno E. coli - maksājuma pieteikumu un visu attiecīgo informāciju, ietverot vismaz attiecīgi II, III, IV, V, VI, VII pielikumā un VII.A, VII.B, VII.C vai VII.D īpašajā pielikumā norādīto informāciju;
b)
attiecībā uz trakumsērgu - maksājuma pieteikumu un visu attiecīgo informāciju, ietverot vismaz attiecīgi VII un VII.E pielikumā norādīto informāciju;
c)
attiecībā uz salmonelozi (zoonozi izraisošo salmonellu) - maksājuma pieteikumu un visu attiecīgo informāciju, ietverot vismaz attiecīgi V.A, VI, VII un VII.F pielikumā norādīto informāciju;
d)
attiecībā uz transmisīvo sūkļveida encefalopātiju (TSE) - maksājuma pieteikumu un visu attiecīgo informāciju, ietverot vismaz attiecīgi VIII pielikumā norādīto informāciju;
e)
attiecībā uz mājputnu un savvaļas putnu gripu - maksājuma pieteikumu un visu attiecīgo informāciju, ietverot vismaz attiecīgi IX pielikumā norādīto informāciju;
f)
attiecībā uz tādām akvakultūras dzīvnieku slimībām kā infekciozā hematopoētiskā nekroze (IHN), lašu infekciozā anēmija (ISA), vīrusu hemorāģiskā septicēmija (VHS), koiju herpesvīrusa infekcija (KHV), bonamioze (Bonamia ostreae), martelioze (Marteilia refringens), balto plankumu slimība vēžveidīgajiem - maksājuma pieteikumu un visu attiecīgo informāciju, ietverot vismaz attiecīgi X pielikumā norādīto informāciju.
2. Aizpildot VII.C, VII.D un VII.F pielikumā sniegtās tabulas un neskarot Komisijas Regulas (EK) Nr. 296/96 (5) 4. panta 2. punktu, dalībvalstis ailē “kompensācija” norāda kompensāciju, kas piešķirta 1-90 kalendāro dienu laikā no dienas, kad dzīvnieki nokauti vai produkti iznīcināti, vai no dienas, kad īpašnieks iesniedzis aizpildītu pieprasījumu. Ja attiecīgās iestādes kompensācijas maksājumus veic pēc noteiktajām 90 dienām (91-210 kalendāro dienu laikā), Kopienas finansiālajam atbalstam piemēro samazinājumu.
5. pants
Lēmumu 2002/677/EK atceļ.
6. pants
Šo lēmumu piemēro dzīvnieku slimību izskaušanas, kontroles un uzraudzības programmām, ko īstenos pēc 2009. gada 1. janvāra.
7. pants
Šis lēmums ir adresēts dalībvalstīm.
Briselē, 2008. gada 21. oktobrī

Labels: 12
0
15
6